Ifaqqsulha tliet papri minn bajd li xtrat minn supermarket fir-Renju Unit
Imtella' Ġunju 15, 2020 Mara rnexxielha tfaqqas tliet papri minn bajd li xtrat minn supermarket fir-Renju Unit. Charli Lello ta' 29 sena minn Hertfordshire poġġiet il-bajd f'inkubatur bħala esperiment sabiex tgħaddi l-ħin wara kellha tieqaf temporanjament mix-xogħol tagħha bħala assistant manager f'ħanut. Hija ħadet l-idea minn filmat li rat fuq Facebook ta' xi ħadd li faqqas bajd tas-summien li xtara minn supermarker. Qalet li meta kienet fis-supermarket Waitrose, rat il-bajd tal-papri u għaddielha ħsieb li dawn jistgħu jitfaqqsu wkoll. Xahar wara li poġġiethom f'inkubatur, Charli Lello semgħet ħoss u rat il-bajd jixxaqqaq u minnhom rat lit-tliet papri ħerġin mill-qoxra. Semmiethom Beep, Peep u Meep. Kelliema għas-supermarket qalet li bajd fertilizzat huwa sigur biex jittiekel u li lanqas hemm differenza minn bajd normali. Qalet li huwa diffiċli biex wieħed jidentifika s-sess tal-papra. Kompliet tgħid li r-raħħala li jipprovdulhom il-bajd, jagħmlu l-almu tagħhom biex il-papri maskili jkunu separati minn dawk femminili iżda kultant għalkemm rari ħafna, jiżgiċċa wieħed u jibqa' mal-papri nisa.